蟻鱒鳶樓

是題本作蟻鱒鳶ル。顧夫文言，漢字維基。非茲入題，雅正不濟。故告示之，尚祈見諒。 蟻鱒鳶ル（讀ありますとんびル）在東都港區三田，鋼骨泥灰之築也。 梓人岡啓輔不假他手，躬自營建，自西曆二〇〇五年始，興工歷時廿載有餘。以其造作曠日彌久，世人乃稱是樓曰「三田之聖家堂」，復譽岡氏為「三田之高第」。 概要 西曆二〇〇三年，梓人岡啓輔，創案「蟻鱒鳶ル」，入選劃地評展。先是，二〇〇〇年，岡氏市地於東京港區三田，廣裁四十平方粎，欲建私宅（先是國中食貨隆盛若浮漚，信貸商曾以一億日圓購之，然地狹且背臨懸崖，殊不便用，故岡氏得以一千五百五十萬日圓之賤價得之）。地荒五載，至二〇〇五年冬十一月二十六日（西曆），始興工。初，岡氏手執鍬鍤，自掘地室。雖有呈官之略圖，然無精細之圖紙。築造之際，率意而為，或以膠布為模，隨興所至。雖云自圖自建，然非獨力成之。其間親友多相襄助，亦有美藝師、學子與焉，共築棟宇。 岡氏有友人，素善美藝，名此樓曰「蟻鱒鳶ル」。蓋取日語「あります」（猶言有之）之嘉音，綴以泰西「希爾頓」或「謝爾頓」之「頓」（とん）音，復取陸、海、天三界之物，曰「蟻」，曰「鱒」，曰「鳶」，當其字。末字「ル」，乃表生民，亦取自泰西巨匠柯布西耶之名號（ル即法文le，定冠詞也）。 踽踽營建，歷二十秋，其初衷未嘗易也，即「獨力自建鋼骨泥水之宅，上四層而下一層」。然初計工期，僅二、三載，本期二〇〇九年落成。 樓宇佔地約二十五平方粎，總樓面可百許平方粎。二〇二五年，耗資約一億二千萬日圓。阮囊羞澀之時，則舉債於高堂，或鬻賣百物以濟之。 至二〇二六年春三月十日（西曆），方過有司之竣役考勘，於建築法度而言，始告蕆事。 建築 蟻鱒鳶樓之異於常者，首在其所用洋灰之堅。識者嘗言，此樓可歷二百年而不圮。凡市售之灰，其水灰之比常佔六成，然此樓所用，僅抑至三成有奇。由是堅固倍增，而施作良艱。岡氏歎曰：「搏捖流注，皆極費力。」蓋因岡氏深憾東瀛土木壽短，故有此舉。其後更發深思：若樓宇之壽長於人，則非復施主之私產，殆有他義存焉。尋常澆灌，多以一層為度。然此樓之築，每進僅七十糎，取其模具輕小，便於人力之操持也。 樓表斑駁，錯落有孔竅之文，其制特異。《日本時報》譽曰「洋灰之綴錦」，法新社則目之為「瑰麗詭異之文飾」。觀其表紋，乃以防潦膠布裹於模內，雜置諸物，澆築而就。岡氏早歲習舞，故謂其營造也，猶「且舞且築」。其時採客議，應機而變，略無凝滯，亦猶舞者即興之姿也。復以工期綿邈，匠意隨歲月而遷，是以樓之上下，規劃判然有別。 夫上述隨興之作、別出之裁，雖多獲嘉譽，甚而遊人坌集，視若名勝；然比鄰之議，毀譽相半。岡氏自承，亦嘗逢面誚其非者。 風波 二〇一七年，蟻鱒鳶樓所在，適劃入「三田三、四丁目重建之域」，有司嘗勒令毀之。然經多方斡旋折衝，終得免於夷平。乃於二〇二五年八月至十月，施移屋之法，自故址東南徙約十粎。 註 據 博觀 蟻鱒鳶ル保存会，梓人自撰之網誌